ועדת הכלכלה, כנסת 16, פרוטוקול מספר 528, 2005-11-22 09:30

אמנון כהן: בוקר טוב.

אמנון כהן: הנושא: הצעה לסדר היום בנושא התייקרות מחיר הלחם של חה"כ שאול יהלום, חה"כ יאיר פרץ, חה"כ משה גפני, חה"כ עבד-אלמאלכ דהאמשה.

אמנון כהן: רציתי להעלות את הנושא לדיון דחוף כי אני חושב שלא מדובר רק בלחם.

אמנון כהן: הלחם זה סמל למצרך חשוב למשפחות עניות ומשפחות מרובות ילדים.

אמנון כהן: מדיניות הממשלה בשנים האחרונות, הביאה ל-1.5 מיליון עניים, מתוכם כ-700,000 ילדים.

אמנון כהן: המדיניות הזאת ממשיכה.

אמנון כהן: האוצר מתרברב שיש האצה במשק והאצה בצמיחה, אולם קראתי לאחרונה את דוח טאוב ששם נאמר שעל אף הצמיחה והשיפור הכלכלי, ב-2004 נמשכה ההידרדרות במצב הכלכלי של הקבוצות החלשות באוכלוסיה והפערים החברתיים גדלו.

אמנון כהן: בתקציב המדינה ל-2005 - 2006, שהיינו צריכים לאשר, אין מענה להידרדרות החברתית, כפי שנקבע בדוח השנתי של מרכז טאוב לחקר המדיניות החברתית בישראל, שפורסם לא מזמן.

אמנון כהן: אני לא חושב שהמפעלים, שעושים עבודה נפלאה, צריכים להפסיד.

אמנון כהן: אבל המדיניות הממשלתית, שגם כך גורמת לעוני, היתה צריכה לדאוג למחירי הלחם והחלב.

אמנון כהן: אנחנו יודעים שיש ילדים שאין להם כריך לקחת לבית ספר.

אמנון כהן: יש בעיות אמיתיות, ודווקא בתקופה הזאת מעלים את מחירי הלחם.

אמנון כהן: אפשר היה למצוא מנגנון אחר.

אמנון כהן: השר לא סיפק מקומות עבודה, לא בנה מפעלים חדשים, לא הביא מפעלים חדשים, לא הביא הכשרות מתאימות.

אמנון כהן: מצד שני, גם לאלה שעובדים, מייקרים את מחירי הלחם.

אמנון כהן: משרד התמ"ת אומר שמה שהעלו אינו מספיק ושצריך להעלות את המחיר בעוד 15% וזאת בגלל התייקרויות הדלק.

אמנון כהן: לכן אני רואה חשיבות רבה לנושא הזה.

אמנון כהן: חבר הכנסת שאול יהלום, הבמה שלך.

שאול יהלום: אני מודה לך אדוני היושב-ראש.

שאול יהלום: אני מתנצל, ב-10:00 יש ועדת כנסת שאני חבר בה, ולכן אצטרך לעזוב.

שאול יהלום: התירוץ העיקרי של הממשלה הוא שהלחם היום אינו מסובסד, לכן הוא צריך לנוע בין העליות והירידות.

שאול יהלום: לא היה קורה אסון אם הממשלה היתה סופגת את העלייה במחיר המרכיבים של הלחם.

שאול יהלום: בסך הכל זה ויכוח בין המאפיות לבין הממשלה.

שאול יהלום: יכול להיות שהיו צריכים לבוא למאפיות ולומר להן להמתין עם העליות.

שאול יהלום: ישנם אנשים עניים, גם מקצצים להם את הקצבאות וזה לא הזמן להעלאת מחירי הלחם.

שאול יהלום: דרך אגב, צריך לדעת שהלחם בפיקוח הוא 44% מכל שוק הלחם וכל המומחים אומרים שהמאפיות זוקפות לפעמים יותר מההוצאות שלהם, בכיוון הפיקוח הזה, ותובעות כסף.

שאול יהלום: הן לא מנועות להעלות את המחירים במוצרים יוקרתיים שאינם בפיקוח כמו כל מיני לחמים ולחמניות.

שאול יהלום: בכך הם יכולים לסבסד את הלחם הפשוט, שזה לחם לעניים.

שאול יהלום: איך יודעים שזה לחם לעניים?

שאול יהלום: הסטטיסטיקה אומרת שהחמישון התחתון צורך פי 3 לחם אחיד מאשר החמישון העליון.

שאול יהלום: אני יודע שיגידו שזה לא שייך, אבל זאת אמת: כל העלייה היא בערך 21 מיליון שקלים.

שאול יהלום: באותו שבוע הוזילו את מחיר הדלק על ידי ויסות המחיר ומיסים.

שאול יהלום: ההכנסות של המדינה מדלק הוא 7.7 מיליארד שקלים.

שאול יהלום: הורידו בערך ב-10%.

שאול יהלום: דלק 95 אוקטן ירד באותו לילה מ-6.23 לליטר ל-5.63.

שאול יהלום: אם היו מורידים פחות באגורה אחת, מי היה מרגיש?

שאול יהלום: מי היה מרגיש אם היינו במקום 5.63 שקלים לליטר היינו משלמים 5.64 שקלים?

שאול יהלום: זה היה נותן לממשלה אפשרות לסבסד את הלחם.

שאול יהלום: זה שיא האטימות, שיא האכזריות, אי ההתחשבות בעניים.

שאול יהלום: מוציאים להם את הנשמה בכל מיני כיוונים וכל אחד מאיתנו יודע איזה מדיניות יש כלפיהם.

שאול יהלום: אינני יודע מה יהיה עם התקציב הזה - - -

יאיר פרץ: התקציב ל-2006 הוגש באותה מתכונת.

שאול יהלום: מי שצורך את הלחם האחיד אלה השכבות הנמוכות.

שאול יהלום: אני לא פונה למאפיות, הרי גם הם צריכים להתפרנס.

שאול יהלום: זאת חובת המדינה.

שאול יהלום: אולי היה כדאי להעלות את המחיר ללחמים המיוחדים ולהמשיך ולסבסד את הלחם האחיד שזה לחם חוקם של השכבות הנמוכות.

שאול יהלום: אני מבקש, זה עדיין לא מאוחר וזה הפיך: אם הממשלה צריכה, אז שתעלה את מחיר הדלק באגורה או באגורה ורבע.

שאול יהלום: אני אומר את זה במלוא האומץ וגילוי הלב.

שאול יהלום: מול כל אדם שישלם 2 אגורות יותר לליטר, יורידו חזרה את מחיר הלחם האחיד ואת החלות לשבת.

שאול יהלום: בכך הם יעשו משהו לטובת השכבות החלשות.

יאיר פרץ: אני שותף לדברי חבר הכנסת יהלום.

יאיר פרץ: אם הממשלה היתה נוהגת קצת בתבונה, היתה מעלה את מחיר הדלק לטובת הלחם, ואז הדברים היו נראים אחרת.

יאיר פרץ: אבל זאת ממשלה שלא מגלה שום רגישות לשכבות החלשות.

יאיר פרץ: הצרכנים של הלחם האחיד הם לא העשירונים העליונים.

יאיר פרץ: אלה אוכלים את החלות ואת הלחמים המיוחדים.

אמנון כהן: גם אסור להם לאכול, הם כולם בדיאטה.

יאיר פרץ: מי שצורך היום את הלחם האחיד אלו השכבות החלשות.

יאיר פרץ: אני לא פונה למאפיות.

יאיר פרץ: המאפיות גם רוצות להתפרנס.

יאיר פרץ: זאת חובת המדינה.

יאיר פרץ: לכן הייתי חושב שהיה כדאי להעלות את המחיר ללחמים המיוחדים ולהמשיך לסבסד את הלחם האחיד, שזה באמת לחם חוקם של השכבות החלשות.

משה גפני: תודה שאתה מעלה את הנושא בדחיפות.

משה גפני: היה פעם מושל אחד עריץ שהטיל הרבה מסים על התושבים שלו.

משה גפני: אחרי שהיה מטיל מסים היה מסתובב בין הנתינים כדי לבדוק מה קורה.

משה גפני: הוא ראה שהאנשים מקטרים.

משה גפני: אחרי שנה הוא העלה שוב מסים וראה שהאנשים רותחים מזעם.

משה גפני: בפעם השלישית שהוא העלה מיסים, הוא ראה שהאנשים צוחקים, אז הוא חשב: "עכשיו מתחיל להיות מסוכן".

משה גפני: העלו את מחירי הלחם לפני שנתיים והיתה סערה ציבורית נוראה.

משה גפני: כמעט יצאו להפגנות כמו במדינות אחרות בעולם שבהם אנשים יוצאים להפגנות כאשר מעלים מחירים.

משה גפני: הפעם העלו את מחירי הלחם והיה שקט.

משה גפני: אנשים כבר לא התלוננו על העניין.

משה גפני: אנחנו עומדים בפני סכנה אמיתית.

משה גפני: הביאו למצב בלתי נסבל את הציבור שהוא מעמד בינוני ומטה, בעיקר השכבות החלשות.

משה גפני: אנשים לא יודעים את זה, הם חיים בספירות אחרות לגמרי.

משה גפני: שרון חי בחווה ועמיר פרץ עם ועדי העובדים, ומי שייבחר זה כנראה ביבי והוא בכלל חי בארצות הברית.

משה גפני: אני לא יודע איפה אחרים חיים.

משה גפני: אני יודע מה פירוש מקרר ריק, בתוך עמי אנוכי יושב.

משה גפני: המציאות של חוסר הרגישות הבלתי מתקבלת על הדעת - - - בעלי המאפיות בכלל לא צד במשחק הזה, יש הממשלה.

משה גפני: אפשר להחליט ששום דבר אינו בפיקוח ואפשר לעשות מה שרוצים.

משה גפני: לעשירים זה בכלל לא משנה, הם בכלל לא אוכלים לחם.

משה גפני: או שהם בדיאטה והם לא אוכלים לחם, או שבכלל הם אוכלים עוגות עם קצפת או לחמים מיוחדים.

אמנון כהן: ברווח של 9 מיליארד לעשירים, הם יכולים להרשות לעצמם.

משה גפני: המציאות היא שאנשים רעבים ללחם באופן אמיתי ופער המעמדות שקיים היום במדינה הולך ומתרחב כל הזמן.

משה גפני: על כל פנים, המציאות הזאת פשוט בלתי מתקבלת על הדעת וכולם שותפים לעניין הזה, גם אנחנו.

משה גפני: דרך אגב, אני חבר בקואליציה.

משה גפני: אם לא הייתי חבר בקואליציה היה הרבה יותר גרוע.

משה גפני: מה היה בשנתיים לפני שהיינו בקואליציה?

משה גפני: אנחנו לפחות מנסים לבלום.

משה גפני: אני מבקש, אדוני היושב ראש, אתה יושב ראש ועדת הכלכלה.

משה גפני: יש לך הרבה כוח ביד, עד לבחירות לפחות.

משה גפני: אני מבקש שתפנה בהחלטת ועדה, לשר האוצר, שהוא גם שר התמ"ת ולהגיד לו שאנחנו דורשים בכל תוקף להוזיל את מחירי הלחם האחיד, אותו צורך הציבור שהוא חלש מבחינה כלכלית.

משה גפני: יש למצוא את הפתרונות לסבסוד הלחם, או מהעלאת מחירי הלחם האחר או על ידי העלאה של מחיר הדלק, או מכל מקור אחר.

משה גפני: אני אומר לך, אדוני היושב ראש: באוצר מסתירים כמה כסף יש היום.

משה גפני: לא צריך להיות כלכלן גדול, הם פשוט גנבו מהעניים מיליארדים.

משה גפני: הפיגועים פסקו, יש תיירות, המשק העולמי צמח.

משה גפני: בשווקי המטבע יש שוני אדיר בין מה שהיה לפני שלוש שנים ולמה שהיום.

משה גפני: החוכמה הגדולה של הממשלה הזאת – הכל בלוף.

משה גפני: אנחנו פרובינציה קטנה לעומת מה שקורה במשק העולמי.

משה גפני: לשמחתנו הרבה, בגלל תלמידי הישיבות שמתפללים, פסקו הפיגועים, או לפחות צומצמו.

משה גפני: הרי אם לא היו מתפללים, אני לא יודע לאן היינו מגיעים.

משה גפני: לכן אני מבקש שתהיה החלטה כזאת.

יצחק וקנין: אנחנו אמנם מדברים הרבה אבל צריך להבין מה קורה בחברה הישראלית.

יצחק וקנין: אני מכיר את הצד האפל של אותן משפחות שבקושי מתקיימות.

יצחק וקנין: יש פתגם במרוקאית: "מי שלא ילד אותו, לא מרחם עליו".

יצחק וקנין: חד וחלק.

יצחק וקנין: הרגישות שלנו ירדה לשפל המדרגה.

יצחק וקנין: כך אני יכול להגדיר את המצב החברתי במדינת ישראל.

יצחק וקנין: אפשר ללחוץ, להמשיך ולקחת קצבאות.

יצחק וקנין: כתוב: "כי לא יחדל אביון מן הארץ".

יצחק וקנין: תמיד יהיו עניים.

יצחק וקנין: חז"ל מדברים הרבה על עניין העוני.

יצחק וקנין: יותר מה שהעשיר עושה עם העני, העני עושה עם העשיר.

יצחק וקנין: יש פה מצב שמי שאוכל בבית, לא חסר לו שום דבר, הוא לא מבין שיש מצב אחר, כי הוא לא חווה את המציאות הזאת.

יצחק וקנין: הוא לא מרגיש אותה.

יצחק וקנין: הוא לא יורד לעם לראות מה זה עוני, מה זאת משפחה שאין לה.

יצחק וקנין: אני בין אלה שעושים הרבה דברים ואני לא מפרסם אותם.

יצחק וקנין: רציתי להגיד לכם לאיזה מצב אנחנו מגיעים ולאיזה הידרדרות חברתית אנחנו מגיעים.

יצחק וקנין: כאשר הקברניטים של המדינה יכולים בהינף יד, מצד אחד, להעלות את הלחם, ודיברו כאן על 9-10 מיליארד רווח.

יצחק וקנין: אני אומר לך ש-10 מיליארד שקל זה במקרה הגרוע, שבו אותו עשירון עליון נהנה ממנו.

יצחק וקנין: קח לך את הצד השני, את מעמד הביניים ואת השכבות החלשות, שממילא נמצאות במצב קשה, ולקחו מהם קצבאות ילדים.

יצחק וקנין: לא יקרה כלום לאותו עשיר גם אם יהיה לו עוד 2% במס ההכנסה שלו.

יצחק וקנין: זאת לא תהיה הבעיה.

יצחק וקנין: מה שהוא צריך לאכול בבית הוא יאכל.

יצחק וקנין: לא יהיה חסר לו בבית כלום.

יצחק וקנין: הוא יאכל את הבשר, ואת כל סוגי הלחם שדיברתם עליהם.

יצחק וקנין: הבעיה הקשה היא, שאני פוחד שיום אחד זה יתפרץ בחברה הישראלית.

יצחק וקנין: ואז "יספרו צדיקים עם רשעים יחד".

יצחק וקנין: לא יעזור כלום, אם תהיה התפרצות חברתית, אני אומר לכם ששום דבר לא יעצור אותה.

יצחק וקנין: אני גר על קו גבול הלבנון.

יצחק וקנין: אמרתי שאנחנו חיים שם בפצצת זמן שאולה.

יצחק וקנין: אני מקבל דיווח מלא מאלוף הפיקוד מה קורה, כמה מתחמש החיזבאללה וכו'.

יצחק וקנין: ואני רוצה לומר לכם שמעולם זה לא הדאיג אותי.

יצחק וקנין: שירתי בתוך לבנון 5 שנים ואני מכיר את כל דרום לבנון.

יצחק וקנין: עברתי את התקופה הכי קשה בלבנון.

יצחק וקנין: אף פעם לא פחדנו מזה.

אמנון כהן: זה הפחד – הפחד החברתי.

יצחק וקנין: אף פעם לא היה לי פחד בתוך לבי כמו שיש לי פחד בנושא החברתי.

יצחק וקנין: אנחנו מביאים את המצב החברתי למן תחתית כזאת שאם תהיה התפרצות אף אחד לא יעצור אותה.

יצחק וקנין: הפחד שלי הוא דווקא לגבי אותו עשירון העליון שיקבל את המכה הכי חזקה.

יצחק וקנין: לא מכה בקלפי, אלא זה יהיה פה כמו בארגנטינה.

יצחק וקנין: גפני אמר דבר נכון, אנשים כבר לא מדברים, אני יודע את הייאוש.

יצחק וקנין: אתם יודעים כמה תרומות אנחנו מביאים מחו"ל כדי לשלם חשבונות חשמל של אנשים?

יצחק וקנין: אלה אנשים שרוצים לעבוד.

יצחק וקנין: פעם עסקתי בחלוקה של אוכל לציבור החרדי בלבד.

יצחק וקנין: היום אני לא מתעסק איתו בכלל.

יצחק וקנין: היום אני מתעסק עם חבר'ה שעבדו בהייטק ונפלו.

יצחק וקנין: בנו בתים בשלומי, במעלות, בכרמיאל ובנהריה ואין להם עם מה לשלם משכנתא.

יצחק וקנין: אנשים לקחו הלוואות, לקחו משכנתא ופיטרו אותם.

יצחק וקנין: האנשים האלה יושבים בבית מובטלים עם משכנתאות גדולות, במצב שהם לא יכולים לשלם חשמל.

יצחק וקנין: פעם טיפלתי אך ורק בציבור החרדי.

יצחק וקנין: היום אני לא מטפל בו בכלל.

יצחק וקנין: היום זה ציבור שאי אפשר לומר עליו שהוא פרזיט.

יצחק וקנין: לנו תמיד אומרים את זה, אבל לצערנו הרב אנחנו לא לוקחים את הדבר הזה ברצינות.

יצחק וקנין: יש בחירות, אז שרון מדבר על המצב החברתי.

יצחק וקנין: הוא חי לו עם השמנת שלו ועם כל מה שיש לו.

יצחק וקנין: יש לו חווה משלו, יש לו משכורת מכל הכיוונים.

יצחק וקנין: עם הילדים שלו הוא גונב איפה שבא לו, ונגמר הסיפור.

יצחק וקנין: את הכאב הזה צריך להגיד, צריך לדבר על הכאב הזה ולשים אותו על השולחן.

יצחק וקנין: אי אפשר למרוח את הדברים.

יצחק וקנין: הכלבים נובחים והשיירה עוברת, אבל אני חושש ממה שיקרה בחברה הישראלית.

אמנון כהן: נשמע את נציגי המאפיות.

אמנון כהן: אני מבין שכל המאפיות עובדות כדי להרוויח.

אמנון כהן: לנו אין טענות אליכם.

אמנון כהן: כל המאפיות צריכים להרוויח.

אמנון כהן: אתם צריכים להרוויח ולהחזיר לעצמכם את ההוצאות.

אמנון כהן: אם זה בא מהמדינה על ידי סבסוד או מהאזרח, זה לא תלוי בכם.

אמנון כהן: מכיוון שאנחנו בשוק פתוח לא מגבילים אתכם במחירים של הלחמים.

אמנון כהן: יש בעיה במדינה והממשלה לא מטפלת במצב.

אמנון כהן: אולי תייקרו לחמים מיוחדים ועל חשבון זה תסבסדו את הלחם האחיד?

אמנון כהן: אנחנו לא רוצים שתפסידו.

אמנון כהן: כמובן שאנחנו לא אומרים שהאחריות שלכם.

אמנון כהן: אנחנו מאשימים את הממשלה, את שר התמ"ת ואת שר האוצר שיכולים במעטפת שלהם לתת לכם את הסבסוד הראוי.

יצחק וקנין: אני מסכים איתך.

יצחק וקנין: לבעלי המאפיות אין צד בעניין, זה לא עניינם.

יצחק וקנין: הם צריכים לעבוד עסקית.

2222: רציתי לתקן את הרושם המוטעה.

2222: הזכרתם את העובדה שבעצם המאפיות צריכות לקבל עוד 15% אחוז לתיקון מחירי הלחם שבפיקוח.

2222: התוצאה הזאת נובעת מביקורת שנעשתה בכל ענף המאפיות.

2222: מדובר בדו"ח סווארי שזה מנגנון ממשלתי להעלאת מחירי מוצרים בפיקוח, לאו דווקא לחם.

2222: לאחר בדיקה הזאת ואישור של רואה חשבון מטעם הממשלה, שבדקו את הנתונים, הגיעו למספרים האלה.

2222: המספרים האלה נובעים כתוצאה מהשיטה המשולבת - - -

לאה ורון: מה הכוונה "המספרים האלה"?

2222: אני מדבר על ה-15%.

2222: אילו היו הולכים רק לפי התמחיר של מחירי הלחם מחירי הלחם היו שבפיקוח צריכים לעלות בין 33%-36%.

2222: כתוצאה מהסבסוד של המוצרים שאינם בפיקוח, התוצאה היא רק 15% ולא יותר מזה.

2222: הבהרה נוספת: הנושא של הדלק באמת לא שייך לעניין הזה.

2222: אם הממשלה רוצה בתוך התקציב שלה לסבסד את הלחם מתוך מיסי הדלק, זה עניין פנימי ממשלתי, אבל קודם כל צריך לקבל החלטה שרוצים לסבסד.

2222: אנחנו בעד זה שמחיר הלחם יהיה זול.

2222: אני חושב שמחיר הלחם שבפיקוח הוא זול מאוד, אחד המחירים הנמוכים מכל האולם.

2222: אבל צריך להתחשב במפעלים שמעסיקים אלפי עובדים.

2222: אם החברות, שמייצרות ומספקות את הלחם הזה, תפסדנה ולא תוכלנה לממן את פעולתן הן תיסגרנה, והפועלים ייזרקו לרחובות ויהיו אנשים נוספים במעגל המובטלים, מצב שאף אחד לא היה רוצה אותו.

אמנון כהן: לידיעתך דו"ח סווארי עשה עבודה גם על רשויות מקומיות ועל מפתח סווארי היה צריך לתקצב את הרשויות המקומיות.

אמנון כהן: אני יודע שעד היום הדו"ח סווארי לא מומש במלואו.

אמנון כהן: קיבלו רק 80% מתוך מה שהופיע בדוח.

אמנון כהן: זאת אומרת, עושים עבודה מקצועית, מביאים את ההמלצות והמשרד מחליט לעשות מה שהוא רוצה.

אמנון כהן: גם כשעושים עבודה מקצועית, לא פוליטית, אמיתית ומלווה בראיית חשבון, לא עומדים בה.

צביה דורי: במשק מסתובבים אלפי דוחות סווארי לכל מיני נושאים.

צביה דורי: דו"ח סווארי שלנו בודק רווחיות של חברות שנמצאות בפיקוח.

צביה דורי: הפיקוח על מחירים מורכב מהתייקרויות שוטפות ומבדיקת רווחיות.

צביה דורי: ההתייקרות הפעם נבעה אך ורק מהתייקרויות שוטפות.

צביה דורי: בנוסף, חברה שחושבת שהיא מפסידה מבקשת לעשות לה בדיקת רווחיות, מה שנקרא דוח סווארי.

צביה דורי: בודקים את הרווחיות ורואים אם צריך לפצות אותה בגין הפסדים.

אמנון כהן: אולי המפעל לא עבד נכון?

צביה דורי: אנחנו מביאים את המפעל לרווחיות מינימאלית.

צביה דורי: כדי שהמפעל לא יסמוך על "קוסט פלוס" אנחנו מביאים אותו אך ורק לרווחיות מינימאלית.

צביה דורי: יש לו תמריץ להתייעל כדי להגיע לרווחיות יותר גדולה.

צביה דורי: יש לחם מפוקח ולחם לא מפוקח.

צביה דורי: הלחם הלא מפוקח יקר פי שניים ושלוש מהלחם המפוקח.

צביה דורי: הם צודקים, אם מאפיה היתה מייצרת אך ורק לחם מפוקח, ההעלאה היתה גדולה פי שתיים.

צביה דורי: בגלל שיש לחם שהוא לא מפוקח זה ממתן בחצי את ההעלאה הדרושה.

אמנון כהן: למה שלא יכניסו עוד מוצרים, כמו עוגות, שהרווח שלהם יותר גבוה - - -

צביה דורי: כל מה שהם מייצרים ומביא להם רווח מקטין את הצורך שלנו לפצות אותם על הנושא של הפסדים ממכירת לחם מפוקח.

צביה דורי: אני לא אומרת למאפיות מה לייצר.

צביה דורי: 50%-60% מהתפוקה שלהם אלה מוצרים לא מפוקחים.

צביה דורי: הם מסבסדים סבסוד צולב את המוצרים המפוקחים.

צביה דורי: לגבי ההעלאה האחרונה: לגבי העלאת מחיר הדלק אני לא יכולה להתייחס כי נושא הדלק לא שייך למשרד שלנו.

צביה דורי: אני יכולה להתייחס אך ורק לפעילות של המשרד שלנו.

צביה דורי: זה עניין בין ממשלתי וזה לא שייך לנו.

אמנון כהן: כמה כסף צריך כדי לסבסד את הלחם?

צביה דורי: הלחם המפוקח נמכר בשנה בערך ב-25 מיליון שקלים.

צביה דורי: ברגע שחוזרים למנגנון סבסוד, יש עלויות גם למנגנון הפיקוח על הסבסוד.

צביה דורי: צריך להעסיק רואה חשבון, זה מנגנון מורכב וזה עולה הרבה מאוד כסף.

צביה דורי: על כל אגורה שייקחו מהדלק צריך לקחת אגורה נוספת כדי לסבסד את כל העלות של המנגנון שמטפל בכל נושא הסובסידיות.

צביה דורי: המרכיב הדומיננטי בעלויות היה מזוט.

אמנון כהן: האם נעשתה עבודת מטה במשרד התמ"ת בעקבות פרסום דוח העוני?

אמנון כהן: בעקבות כך שישנם 700,000 ילדים מתחת לקו העוני?

אמנון כהן: בעקבות כך שקמו עשרות בתי תמחוי כי לאנשים אין מה לאכול?

אמנון כהן: אולי זה לא היה בעיתוי הנכון?

אמנון כהן: מדברים עכשיו על תכנית חברתית בסכום של 2 מיליארד שקלים.

אמנון כהן: אמרו שכל הסיעות יתמכו כי המצב החברתי בישראל הוא בתחתית המדרגה.

אמנון כהן: אז העיתוי לא מתאים ויש כבר כוונה של הממשלה לתת סכום ולפתור באופן כולל את הבעיה החברתית.

אמנון כהן: אולי אפשר היה להמתין ולהשאיר את הסבסוד, וכאשר יבוא הפתרון של 2 מיליארד שקל, לתת לזה מענה?

אמנון כהן: אני מדבר על אחריות ממשלתית.

אמנון כהן: היו עושים עבודה ורואים שהעיתוי לא מתאים.

אמנון כהן: נכנס שר חדש, ויכול להיות שהוא היה צריך לבדוק את הנושא.

אמנון כהן: מדובר בדיני נפשות ובדברים הכי בסיסיים למשפחות ברוכות ילדים.

אמנון כהן: האם הכל זה מספרים?

אמנון כהן: אין שום חשיבה?

אמנון כהן: אין שום ראייה?

אמנון כהן: על זה אני מדבר.

אמנון כהן: המספרים פחות מעניינים אותי.

אמנון כהן: האם נעשתה חשיבה אמיתית מה זה גורם למשפחות במדינת ישראל, כאשר ישנם פרסומים של דוחות קשים ביותר?

אמנון כהן: ישנם נתונים של ביטוח לאומי, נתונים של דוח העוני.

אמנון כהן: ישנם גופים נוספים שעשו סקרים.

אמנון כהן: גם דוח טאוב אומר שבשנת 2006 לא יהיה מענה להידרדרות החברתית.

אמנון כהן: אני כרגע רוצה ללכת לכיוון של ביטול ההעלאה האחרונה וכמובן לא לחשוב להעלות בשום אגורה את מחירי הלחם.

אמנון כהן: לא לפגוע במפעלים ולתת להם את מה שמגיע להם, עד שתעבור התכנית הכלכלית הכוללת ששם זה יתבטא.

אמנון כהן: זה המסר שיוצא מהוועדה.

אמנון כהן: כל החישובים כרגע לא מעניינים אותי.

אמנון כהן: את אשת מקצוע ועושה עבודה נפלאה, אין לי טענות כלפייך, אבל הראייה שלנו היא ראייה כוללת של עם ישראל.

יצחק וקנין: אני לא הייתי מביא לפה את בעלי המאפיות.

יצחק וקנין: הייתי מביא רק את האוצר.

אמנון כהן: החלטת הוועדה: אנחנו מכבדים את האנשים שעובדים במאפיות.

אמנון כהן: הם ספגו תקופה קשה ותקופה ארוכה הם ספגו את כל עליות המחירים.

אמנון כהן: הבנתי שהעלאה באה באיחור רב.

אמנון כהן: איננו רוצים שאתם תפשטו רגל, תסגרו מפעלים או תפטרו עובדים.

אמנון כהן: אנחנו יודעים מי עובד במאפיות.

אמנון כהן: אנשים פשוטים, אנשים שרוצים להביא את לחמם בשכר מינימום.

אמנון כהן: יישר כוח לכם על העבודה שלכם.

אמנון כהן: אתם כבר ספגתם מספיק.

אמנון כהן: המדינה צריכה להיות אחראית ולקחת על עצמה את הדברים האלה.

אמנון כהן: כרגע לא צריך להטיל עוד גזירות על עם ישראל.

אמנון כהן: ברוח הדברים האלה אנחנו נוציא סיכום שהוועדה פה אחד מחליטה להוריד חזרה את הסכום וגם לבטל את ההעלאה הבאה שעומדת על הפרק.

אמנון כהן: הדברים הללו ייכנסו לתכנית החברתית הכוללת.

אמנון כהן: כמובן שיש לדאוג שבעלי המאפיות לא יפגעו.

אמנון כהן: יש למצוא מנגנון כדי לתת להם את הסבסוד.

אמנון כהן: אנחנו מבקשים את זה גם משר האוצר וגם משר התמ"ת.

אמנון כהן: בזה אנחנו מסיימים את הדיון.

אמנון כהן: אני מודה לכם על כך שהגעתם.